Diari Oficial de la Generalitat Valenciana


Sumari del DOGV 1842, del 10-08-1992 (1992/825665)

RESOLUCIÓ de 14 de juliol de 1992, del Secretari General de la Conselleria de Cultura, Educació i Ciència, per la qual es classificada la fundació Paurides Gonzalez Vidal, d'Elda (Alacant), com a cultural privada de finançament i promoció i s'inscriu en el Registre de Fundacions Culturals Privades i Entitats Anàlogues de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   1842

Data del DOGV
:   10-08-1992

Secció del DOGV
:   ALTRES DISPOSICIONS

Número del document
:   1992/825665


Data del document
:   14-07-1992

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIO de 14 de juliol de 1992, del Secretari General de la Conselleria de Cultura, Educació i Ciencia per la qual es classificada la fundació Paurides González Vidal, d'Elda (Alacant), com a cultural privada de finançament i promoció i s'inscriu en el Registre de Fundacions Culturals Privades i Entitats Anàlogues de la Comunitat Valenciana.  
Vist l'expedient de reconeixement, classificació i inscripció de la fundació Paurides González Vidal d'Elda (Alacant), promogut pel Sr. Paurides González Vidal, fundador de l'entitat esmentada que actua en nom i representació d'aquesta.  
Vist que el Sr. Paurides González Vidal institueix la fundació de referència i atorga escriptura pública autoritzada pel Notari d'Alacant, Sr. Alberto Ortiz Vera, amb data 24 de març de 1992, amb número 801 de protocol.  
Vist que de l?esperit i lletra de la mateixa voluntat fundacional i dels articles 1, 6 i 36 dels estatuts en són finalitats la realització d'activitats i la prestació de serveis encaminats a la millora educativa, científica, tècnica, artística i ecològica, és a dir, a la promoció cultural, en el sentit més ampli i interdisciplinar, de la localitat d'Elda i dels seus habitants, i s'instrumentaran aquestes finalitats bàsicament o preferent, mitjançant.  
a) La concessió d'ajudes i beques a entitats d'Elda per raó dels seus mèrits, i a persones físiques, per raó, a més, de la seua residència continuada per més de 10 anys i mancança de mitjans econòmics.  
b) La preparació, convocatòria i celebració de certàmens culturals de tota índole i,  
c) Les contribucions al sosteniment econòmic d'institucions o d'activitats ja existents.  
Tot això segons els mateixos termes i amb la mateixa extensió, i si escau, delimitació, previstes en el preceptes i voluntat assenyalats.  
Vist que el domicili de la fundació s'estableix a la localitat d'Elda, C/ Francisco Alonso, núm. 10 A, i se'n determina la possibilitat de trasllat, amb comunicació al protectorat, sota la condició que la seu fundacional nova radique dins el terme municipal d'Elda.  
Vist que la dotació inicial, aportada pel fundador Sr. Paurides González Vidal i consignada en la carta fundacional puja a un total nominal de tres milions dues-centes setanta-cinc mil pessetes, que es materialitza en obligacions i bons emesos per diverses empreses del sector hidroelèctric espanyol i per entitats financeres.  
Vist que el capital fundacional està dipositat a nom de la fundació, en establiment bancari o en tràmit de canvi de titularitat a favor d'aquesta, tal com s'ha acreditat en els dos casos per certificacions de les entitats financeres respectives en què està imposat.  
Vist que, com a mínim, el vint per cent de totes les rendes que perceba la fundació es destinarà a incrementar el capital fundacional, segons l'article 32, apartat de dels estatuts.  
Vist que el patrimoni de l'entitat s'incrementarà en els termes estipulats per la voluntat fundacional i pels articles 8 i 10 dels estatuts amb les aportacions següents:  
\* El patrimoni relicte que constituesca l'herència neta del Sr. Paurides González Vidal, que en l'acte fundacional i sense perjudici d'allò que es disposa via testamentària, institueix com a hereua seua, única i universal, la fundació, atesa la inexistència d'hereus forçosos, i estipula, alhora, que fins al moment de la defunció conservarà totes les facultats d'administració i disposició sobre els béns de la seua propietat i que, una vegada mort, a més dels llegats que es puguen establir en el testament, la fundació només assumirà la càrrega de subvenir a les necessitats d'habitatge del seu cònjuge supervivent en els termes de l'article 41 dels estatuts, i sense perjudici de l'autorització que per a l'acceptació d'aquesta herència requerirà la fundació del protectorat.  
\* Qualssevol béns i drets que reba la fundació a títol onerós o gratuït de persones físiques o jurídiques, ja siguen de naturalesa permanent o privada.  
Vist que inicialment la representació, el govern i l'administració de la fundació ha estat reservada al mateix fundador, facultats aquestes que exercirà personalment i exclusiva mentre no es produesca la regular posada en funcionament i adquiresca la vitalitat i el desplegament que, al parer d'aquell, siga suficient per a efectuar el traspàs de poders al patronat que s'assenyala en el següent vist. Aquesta assumpció per l?òrgan de govern col·legiat serà efectiva, a més, quan coneguts i determinats els patrons, aquests n'accepten els càrrecs, segons s'estableix en la carta fundacional i en l'article 13 dels estatuts. Tot açò, sense perjudici que el fundador puga exercir les funciones assenyalades més amunt mentre visca, tal com també preveuen els estatuts.  
Vist que el patronat, òrgan de govern de la fundació en els termes preestablerts i regulat en l'article 14 i següents dels estatuts, quedarà al seu dia format pels membres següents:  
1. President: serà qui tinga el càrrec d'Alcalde-president de l'Ajuntament d'Elda.  
2. Vice-president: serà qui tinga el càrrec de Jutge Degà de 1ª Instància i Instrucció d'Elda.  
3. Altres membres:  
a) El Sr. Paurides González Vidal, com a fundador, o la seua dona, a les morts dels quals, d'aquell o d'aquesta, el substituirà el membre de la família del fundador més pròxim, de major edat, que tinga més qualitats per la seua cultura i honestedat, llevat que el fundador designe expressament qui haja de reemplaçar-lo d'entre els seus nebots, Sr. Pedro Garcia Vidal, Sra. Maria Consuelo Martínez Vidal, Sr. Fernando Pellín Vidal o Sra. Nuria Maestre González.  
b) Un assessor de la Conselleria de Cultura, Educació i Ciència de la Generalitat Valenciana, i manifesta la seua preferència per qui tinga el càrrec de secretari general.  
c) El president d'aquell organisme de l?àmbit econòmico-empresarial d'Elda que es considere més apropiat pel patronat, d'entre diverses institucions que a títol enunciatiu s'enumeren en els estatuts.  
d) El director d'alguna entitat bancària o de crèdit, amb sucursal fixa a Elda. S'elegirà aquell de més grans mèrits i nascut a Elda, o, si de cas hi manca, amb més anys de residència en aquesta localitat. Es designat expressament pel fundador el seu parent, Sr. Pedro Maestre Guarinos.  
e) El director o president d'aquell organisme de l?àmbit cultural o educatiu d'Elda que es considere més apropiat pels seus mèrits i naixement a Elda o, si de cas hi manca, amb més temps de residència en aquesta localitat, i s'assenyalen com a exemple algunes institucions d'aquest caràcter.  
f) Un representat dels mitjans de comunicació d'Elda, d'acord amb els seus mèrits i capacitat.  
En vida, el fundador es reserva el dret a nomenar els patrons determinats en els apartats c a f del punt tercer anterior.  
Vist que l'acceptació dels càrrecs pels membres del patronat es produirà en el moment, els termes i sota les condicions assenyalades en el vist vuitè.  
Atès que és competent aquesta Conselleria de Cultura, Educació i Ciència per a resoldre aquest expedient en virtut de les atribucions conferides pels decrets de la Presidència de la Generalitat Valenciana 108/1983, de 15 de setembre; 171/1983, de 29 de desembre, i 4/1986, de 27 de febrer, en relació respectivament amb els reials decrets de transferències 2093/1983, de 28 de juliol; 3066/1983, de 13 de setembre, i 2633/1985, de 20 de novembre, i d'acord amb l'apartat 23 de l'article 32 de l'Estatut d?autonomia de la Comunitat Valenciana, tenint en compte les finalitats que es proposa complir la fundació de referència.  
Atès que l'expedient ha estat promogut per part legitimada per a això, que s'han aportat els documents essencials exigits pels articles 84 i 22 del Reglament de Fundacions Culturals Privades i Entitats Anàlogues vigent, aprovat pel Decret 2930/1972, de 21 de juliol, unit el pressupost, el programa d'activitats i l'estudi econòmic de viabilitat i que se n'ha acreditat l'interès públic.  
Atés que l'article 9.3 del reglament esmentat permet la possibilitat de reserva durant la seua vida de totes les facultats de govern al fundador, sense que aquesta opció una vegada exercida impedesca que abans de la seua mort aquest decidesca la constitució del patronat estatutàriament previst, renunciant a aquella reserva.  
Atés que s'ha complit l'article 6, apartat 5, del text normatiu esmentat, ja que s'ha determinat una dotació inicial concreta, econòmicament avaluable i directament atribuïda a la fundació, sense que aquesta aportació resulte afectada per la declaració d'hereu a favor de la fundació realitzada per l?instituïdor en la carta fundacional, ni pels possibles llegats o càrregues a què fa referència, ja que, a més, materialitzat el testament corresponent i produïda la mort del fundador prèviament a l'acceptació de l'herència serà requisit imprescindible aconseguir i obtenir del protectorat l'autorització preceptiva.  
Atès que l'article 26, apartat 3, del reglament tantes vegades assenyalat, obliga a dipositar els valors mobiliaris, entre d'altres, a nom de la fundació en establiment bancari i havent estat executat totalment aquest requisit en allò que es refereix a l'inici dels tràmits i de les gestions de tal dipòsit i, si escau, del canvi de titularitat i havent estat produït l'efecte perseguit per la norma només pel que fa a part dels valors, sense que el fet descrit implique desvirtuar o incomplir el precepte, ja que l'observança d'aquest deure es prescriu, preferentment com a acte que s'ha de realitzar abans de la inscripció de la fundació, però no amb caràcter impedient d'aquesta si el dipòsit es produeix amb posterioritat i sempre que aquest retard no siga imputable a culpa o negligència de la fundació, i s'haurà de comunicar aquest dipòsit i certificat en tot cas al protectorat una vegada es produesca.  
Atès que, d'acord amb l'article 34 de la Constitució Espanyola, el dret de fundació només pot limitar-se orestringir-se sempre que no se n'efecte el contingut essencial, bàsicament determinat per l'adscripció permanent d'un patrimoni a la consecució de finalitats d'interès general, és per això que, atesos aquests requisits en les normes estatutàries fundacionals, no s'ha d'impedir la regular constitució de la fundació, entenent, per tant que possibles vicis, obscuritats, irregularitats o contravencions no invalidants d'aquest contingut essencial, abans que produir una sanció dràstica de no inscripció, determinaran que es donen per no posades aquelles disposicions que poguessen contravenir els preceptes reglamentaris continguts en el Decret 2930/1972, de 21 de juliol, regulador d'aquestes institucions, tot això d'acord amb l'esperit que es deriva de l'article 3.1. del reglament de fundacions assenyalat.  
Atés que els estatuts de la fundació, que consten de 41 articles, agrupats en 12 capítols, no presenten cap contravenció jurídica que en determine la no adscripció segons allò que estableix l'atés anterior.  
Atés que de la voluntat fundacional de l?escriptura constitucional, dels estatuts de la fundació i de la programació que hi ha en l?expedient es desprèn que l?entitat és subsumible en els números 2 i 4 de l'article 2 del Decret 2930/1972, de 21 de juliol, en procedeix per això la classificació com a fundació cultural privada de finançament i promoció.  
Ateses les facultats d'interpretació del reglament de fundacions esmentat, atribuïdes per la disposició final 3.ª.  
Vistos l'article 103.4 del text normatiu de referència i també els altres preceptes d'aplicació legal i pertinent i fent ús de les facultats delegades per Ordre de 7 d'octubre de 1987, de la Conselleria de Cultura, Educació i Ciència, resolc:  
Primer  
Classificar la fundació Paurides Gonzáles Vidal d'Elda (Alacant) com a fundació cultural privada de promoció i finançament.  
Segon  
Ordenar-ne la inscripció en el Registre de Fundacions Culturals Privades i Entitats Anàlogues de la Comunitat Valenciana.  
Tercer  
Reservar i confiar totes les competències assignades als òrgans de govern de l?entitat abans esmentada, al fundador, Sr. Paurides González Vidal, en els termes assenyalats en aquesta resolució i consignats en els estatuts constitutius.  
Quart  
Aprovar els estatuts de la fundació.  
València, 14 de juliol de 1992.   
El Secretari General:   
Antoni Sarrià i Morell.